સેવાભારતી-પૂર્વાંચલ તથા નેશનલ મેડિકોઝ ઓર્ગેનાઇઝેશન (એન.એમ.ઓ.) દ્વારા આ વરસે ૨-૮ એપ્રિલ દરમ્યાન યોજાનારી ૧૫મી ધન્વન્તરી સેવાયાત્રામાં જોડાવા માટેનુ નિમંત્રણ ડૉ. એમ.સી. પટેલ દ્વારા મળ્યું. તેઓ આ વરસે નાગાલેન્ડ જઈ રહ્યા હતા. છેલ્લાં થોડાં વરસોથી આ સેવાયાત્રામાં જોડાવાની મારી અદમ્ય ઇચ્છા હતી પણ કંઈક ને કંઈક સંજોગો એવા આવે કે, જઈ શકાય નહીં. આ વરસે સંજોગો અનુકૂળ હતા. આથી, મેં તથા ડૉ. હેતલ ચૌહાણે તેમની સાથે જોડાવાનું નક્કી કર્યું. આસામના ગુવાહાતી/ગૌહાતી પહોંચવાની ટિકિટો કરાવી અને સાથે સાથે અમારા મેડિકલ રજીસ્ટ્રેશનની વિગતો તેમ જ હાલમા ક્યાં કાર્યરત છીએ તેની વિગતો મોકલી આપી. અગાઉથી જ અમારી મુસાફરીની વિગતો સંયોજક ડૉ. પ્રાંજલ ભારાલી, સેવા પ્રમુખ શ્રી નિરજજી પારીક તેમ જ કાર્યક્રમના ઇન્ચાર્જ સુરેન્દ્રજીને મોકલાવી દીધી હતી. આથી, વિમાનમથકે અમારા માટે વાહનની વ્યવસ્થા થઈ ગઈ હતી. અમારો ઉતારો શિલ્પગ્રામમાં હતો, કે જ્યાં આ સેવાયાત્રામાં જોડાવા માટે ગુજરાત, રાજસ્થાન, ઉત્તરપ્રદેશ, બિહાર, મહારાષ્ટ્ર, આસામ અને દેશના અન્ય ભાગોમાંથી નિષ્ણાત તબીબો તેમ જ તબીબી વિદ્યાર્થીઓ આવી પહોંચ્યા હતા. અમેરિકા અને ઇંગ્લેન્ડમાં રહેતા બિનનિવાસી ભારતીય તબીબો પણ આ સેવાયાત્રામાં પોતાનું યોગદાન આપવા આવી પહોંચ્યા હતા.